
קרדן אן.וי משלימה את עסקת KWIG: מוכרת יתרת החזקותיה בפעילות תשתיות המים בסין בכ-27.5 מיליון דולר
אריאל חסון, מנכ"ל קרדן אן.וי: "מרבית תמורת העסקה הנוכחית צפויה לשמש להקדמת החזרי חוב למחזיקי האג"ח. אנו מעריכים שמכירת TBIF תושלם גם היא בחודשים הקרובים וסכום המימוש מעסקה זו ישמש גם הוא להקדמת פרעונות אגרות החוב"

[bookmark: _GoBack]חברת ההחזקות קרדן אן.וי משלימה את עסקת KWIG: החברה הבת תהל נכסים חתמה על הסכם למכירת יתרת החזקותיה (25%) ב-KWIG, פעילות תשתיות המים בסין, לחברת התשתיות הסינית CGGC, תמורת כ-27.5 מיליון דולר. זאת, לאחר שבתחילת 2015 כבר מכרה ל-CGGC 75% ממניות KWIG תמורת כ-116 מיליון דולר (כולל תשלום הלוואות בעלים וצדדים קשורים). השלמת העסקה למכירת יתרת המניות ב-KWIG צפויה עד סוף יולי, לכל המאוחר.

התמורה נטו מהעסקה צפויה להסתכם בכ-23.5 מיליון דולר. הפער בין תמורת העסקה לתמורה נטו נובע מהפקדת כ-10 מיליון דולר מסכום העסקה, הכוללים  6 מיליון דולר שכבר נשמרו לצורך זה בעבר, בנאמנות לצורך תשלומי מס לרשויות המס בסין בגין כל העסקה. קרדן אן.וי מעריכה כי עד למועד השלמת העסקה למכירת 25% הנותרים, יושלם תשלום המס לרשויות בסין בגין חלקה הראשון של העסקה למכירת 75%, כך שסכום הפיקדון למס בפועל יהיה נמוך יותר ובהתאם לכך תגדל התמורה. 

מכירת יתרת ההחזקות ב-KWIG מגיעה לאחר שבחודש מרץ חתמה החברה הבת KFS על הסכם למכירת כל החזקותיה (100%) בחברת TBIF, המחזיקה בפעילות הבנקאות והאשראי הקמעונאי בקבוצה. עסקה זו כפופה להתקיימות מספר תנאים מתלים, כגון קבלת אישורים רגולטוריים ואישור אסיפות מחזיקי אג"ח קרדן אן.וי.

אריאל חסון, מנכ"ל קרדן אן.וי, אמר: "מרבית תמורת העסקה הנוכחית צפויה לשמש להקדמת החזרי חוב למחזיקי אגרות החוב. במקביל להשלמת מכירת KWIG, אנו מעריכים שמכירת TBIF תושלם בחודשים הקרובים וסכום המימוש מעסקה זו ישמש גם הוא להקדמת פרעונות אגרות החוב. במקביל, אנו ממשיכים לחזק את פעילותן של חברות הבנות האחרות של הקבוצה".
 
אודות קרדן אן.וי:
קרדן אן.וי היא חברת החזקות הנסחרת בבורסה לניירות ערך בתל אביב ובבורסת EURONEXT באמסטרדם. החברה מתמקדת בשלושה תחומי פעילות עיקריים: נדל"ן בסין (KLC), תשתיות מים (Tahal) ושירותים פיננסיים (KFS). החברה מנהלת את עיקר פעילויותיה בשווקים המתעוררים בסין ובמרכז-מזרח אירופה. 

לפרטים נוספים: שרה זלצר, דן-אורן ייעוץ תקשורת ואסטרטגיה – 052-6961623

